CHO ตั้งเป้ารายได้โต 15% จากปีก่อน ได้งานซ่อมบำรุงรถใหญ่ต่อเนื่อง
CHO ตั้งเป้ารายได้โต 15% จากปีก่อน ได้งานซ่อมบำรุงรถใหญ่ต่อเนื่อง
29 เม.ย. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช. ทวี ดอลลาเซียน จำกัด (มหาชน) หรือ CHO เปิดเผยว่า บริษัทตั้งเป้าปี 58 การเติบโตของรายได้ในกลุ่มงานผลิตภัณฑ์มาตรฐาน และกลุ่มงานผลิตภัณฑ์ออกแบบพิเศษจะเติบโตไม่ต่ำกว่า 15% จากปีก่อน เนื่องจากปริมาณงานในมือที่ยังไม่ส่งมอบ (Backlog) ทั้งในและต่างประเทศอยู่อีกประมาณ 600 ล้านบาท คาดว่าจะสามารถทยอยรับรู้เป็นรายได้ภายในปีนี้ทั้งหมด และยังอยู่ระหว่างเตรียมยื่นประมูลงานใหม่อีกจำนวนมาก
สำหรับแผนการดำเนินในปี 58 บริษัทยังคงมุ่งเน้นขยายตลาด และเพิ่มฐานลูกค้าเพื่อกระจายความเสี่ยง และผลักดันฐานรายได้ให้เติบโตอย่างต่อเนื่องทั้งงานในประเทศและต่างประเทศ โดยต่างประเทศ บริษัทยังคงเน้นไปยังกลุ่มประเทศที่มีแผนการขยายสนามบินเพิ่มมากขึ้น เพราะจะสามารถผลักดันรายได้ในผลิตภัณฑ์ประเภทรถลำเลียงอาหารสำหรับสายการบิน (Catering) ให้เพิ่มมากยิ่งขึ้นไปอีกจากเดิมที่มีอยู่แล้ว ส่วนในประเทศ บริษัทเน้นขยายตลาดศูนย์ซ่อมบริการรถใหญ่ เนื่องจากมีแนวโน้มผลตอบรับที่ดีจากลูกค้าและผู้ประกอบการรายใหม่ๆ ให้ความสนใจอยู่จำนวนมาก และนอกจากนี้ บริษัทยังไม่หยุดยั้งที่จะพัฒนาผลิตภัณฑ์ใหม่ๆ อย่างต่อเนื่องอีกด้วย
ส่วนความคืบหน้าโครงการประมูลซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน (ครั้งที่ 3) ด้วยวิธีทางอิเล็กทรอนิกส์นั้น บริษัทได้เข้าร่วมการเสนอราคาเป็นที่เรียบร้อยแล้วทั้งนี้กำลังอยู่ระหว่างขั้นตอนการสรุปผลและประกาศแจ้งผลการพิจารณาคัดเลือก และหากบริษัทได้รับงานดังกล่าวจะเป็นอีกปัจจัยหนึ่งที่ผลักดันรายได้ของบริษัทให้เติบโตอย่างมั่นคงต่อไป